**PRIOPĆENJE GRADSKOG UREDA ZA ZDRAVSTVO U VEZI NAJAVLJENOG ŠTRAJKA U DJELATNOSTI SANITETSKOG PRIJEVOZA**

**Zagreb 3. veljače 2020.**

Vezano uz najavljeni štrajk u djelatnosti sanitetskog prijevoza u ustanovi Nastavni zavod za hitnu medicinu Grada Zagreba, a radi boljeg razumijevanja cijelog konteksta, ističemo sljedeće:

1. Izmjenama Zakona o zdravstvenoj zaštiti iz 2011. godine definirana je nova djelatnost sanitetskog prijevoza.
2. Nadalje, izmjenama i dopunama Zakona o zdravstvenoj zaštiti iz 2012. godine omogućeno je Zavodima za hitnu medicinu da prema odlukama osnivača, mogu obavljati djelatnost sanitetskog prijevoza.
3. Stupanjem na snagu Uredbe o izmjenama i dopunama Uredbe o nazivima radnih mjesta i koeficijentima složenosti poslova u javnim službama (NN broj 9/2014) nije bilo razlike u koeficijentima između radnika koji rade u te dvije djelatnosti (medicinski tehničari i vozači).

Točkom e) kao radno mjesto III vrste određuje se:

 *-zdravstveni djelatnik (med. tehničar) u hitnoj službi ima koeficijent 1.067*

 *- vozač samo u djelatnosti hitne medicine ima koeficijent od 0.951*

*- za medicinske tehničare primjenjuje se koeficijent kao za zdravstvenog djelatnika u primarnoj zdravstvenoj zaštiti od 0.951*

*- a vozaču u djelatnosti sanitetskog prijevoza dodjeljuje se koeficijent od 0.776 (kao ostala radna mjesta III. Vrste). Dakle snižen je koeficijent za tehničare u djelatnosti sanitetskog prijevoza sa 1.067 na 0.951, te vozače u djelatnosti sanitetskog prijevoza sa 0.951 na 0.776.*

1. Dodatkom I. **Kolektivnom ugovoru za djelatnost zdravstva i zdravstvenog osiguranja** (NN 96/15) koji se primjenjuje od 1.10.2015**. izjednačuju se dodaci za uvjete rada** pa se tako određuje (čl.3 Uredbe) da zdravstveni radnik u sanitetskom prijevozu i vozač u djelatnosti sanitetskog prijevoza ima pripadajući dodatak od 20% (isti kao i med. tehničar i vozač u djelatnosti hitne medicinske pomoći)
2. Upravno vijeće NZHM Grada Zagreba je tijekom 2014. zatražilo suglasnost od Ministarstva zdravstva Republike Hrvatske za povećanje koeficijentima vozača sanitetskog prijevoza, **na koju nije dobilo suglasnost.**

U prosincu 2015. godine **provedena je izvanredna ciljana kontrola od strane HZZO – odjel za vanjski nadzor i kontrolu kojim je utvrđeno** (u Zaključku Izvješća o provedenoj izvanrednoj ciljanoj kontroli) **da se vozačima sanitetskog prijevoza plaća obračunava i isplaćuje po nepripadajućem koeficijentu od 0, 951 umjesto po koeficijentu 0, 776.**

Odjel za vanjski nadzor i kontrolu HZZO-a od 25. siječnja 2016. , nakon izvanredne ciljane kontrole dostavio je Nastavnom zavodu za hitnu medicinu Grada Zagreba ugovornu kaznu, odnosno opomenu jer Ustanova vozačima u djelatnosti sanitetskog prijevoza obračunava i isplaćuje plaću po nepripadajućem koeficijentu složenosti poslova od 0,951 umjesto po koeficijentu od 0,776 **što je protivno članku 48 Kolektivnog ugovora za djelatnost zdravstvo i zdravstvenog osiguranja** (NN 143/13 i 96/15), dakle uvećava plaće bez osnove i mjerila utvrđenih općim aktom i bez suglasnosti ministarstva, odnosno unatoč odgovoru Ministarstva zdravstva da takav zahtjev nije opravdan.

***U 2016. godini Nastavni zavod za hitnu medicinu Grada Zagreba postupio je sukladno nalogu i opomeni HZZO te uskladio navedene koeficijente s Kolektivnim ugovorom.***